EIC เคลียร์คดีเงินมัดจำหุ้น “สมาร์ท แทรฟิค” หลังคู่กรณียอมจ่ายค่าเสียหาย 73 ลบ.
EIC เคลียร์คดีเงินมัดจำหุ้น "สมาร์ท แทรฟิค" หลังคู่กรณียอมจ่ายค่าเสียหาย 70 ลบ. โดยทยอยจ่ายเดือนละ 2.5 ล้านบาท คาดเสร็จสิ้นภายในเดือนตุลาคม 2562 
20 ก.ย. 2560

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า ตามที่บริษัทได้ติดตามการจ่ายชำระคืนเงินมัดจำค่าหุ้นบริษัท สมาร์ท แทรฟิค จำกัด จาก นางสาวพรพันธ์ ศิริวงศ์ ณ อยุธยา โดยการยื่นฟ้องคดีต่อศาลแพ่งกรุงเทพใต้ เมื่อวันที่ 1 ธันวาคม 2559 เพื่อให้ชำระเงินต้นจำนวน 70 ล้านบาท พร้อมด้วยดอกเบี้ยในอัตราร้อยละ 3.5 ต่อปี นับแต่วันที่ 31 กรกฎาคม 2558 ถึงวันฟ้อง รวมเป็นจำนวนเงิน 73.29 ล้านบาท โดยศาลนัดไกล่เกลี่ยเมื่อวันที่ 12 กันยายน ที่ผ่านมานั้น
โดยคดีตกลงกันได้แล้วตามสัญญาประนีประนอมยอมความที่คู่ความเสนอต่อศาล ศาลจึงมีคำพิพากษาตาม ยอมให้คดีเสร็จเด็ดขาดไปตามสัญญาประนีประนอมยอมความดังกล่าว ตามคำพิพากษาคดีแดง ที่ พ.1841/2560 โดยนางสาวพรพันธ์ ศิริวงศ์ ณ อยุธยา ได้ตกลงชำระหนี้เต็มจำนวนยอดหนี้ตามฟ้อง เป็นจำนวนเงิน 73.29 ล้านบาท พร้อมด้วยดอกเบี้ยอัตราร้อยละ 3.5 ต่อปีให้แก่บริษัท นับแต่วันที่ 16 มิถุนายน 2560 จนกว่าจะชำระหนี้เสร็จสิ้น โดยตกลงผ่อนชำระเป็นรายเดือน เดือนละ 2.5 ล้านบาท และต้องชำระให้เสร็จสิ้นภายในเดือนตุลาคม 2562
ทั้งนี้หากนางสาวพรพันธ์ ศิริวงศ์ ณ อยุธยา ผิดเงื่อนไขตามสัญญาประนีประนอมยอมความข้างต้น นางสาวพรพันธ์ ศิริวงศ์ ณ อยุธยายินยอมให้บริษัท บังคับคดีตามจำนวนเงินที่ค้างชำระทันที และยินยอมเสียดอกเบี้ยในอัตราร้อยละ 7.5 ต่อปีของเงินต้นที่ค้างชำระ นับถัดจากวันที่ผิดนัดเป็นต้นไปจนกว่าจะชำระคืนเสร็จสิ้น
 
อนึ่งประเด็นดังกล่าวสืบเนื่องจากกรณีที่บริษัทมีมติอนุมัติการขายหุ้นของบริษัท สมาร์ท แทรฟิค จำกัด หรือ ST โดยลงประกาศให้นักลงทุนที่สนใจทำคำเสนอซื้อมายังบริษัทฯ ในช่วงระหว่างวันที่ 1-9 ธันวาคม 2559 ซึ่งในวันที่ 8 ธันวาคม 2559 ทางบริษัท สมาร์ท เมอช้านท์ จำกัด หรือ SMI และนางสาวพรพันธ์ ศิริวงศ์ ณ อยุธยา ได้มีจดหมายมายังบริษัทฯ แจ้งยืนยันว่า มีความประสงค์จะขอชำระเงินค่าหุ้นส่วนที่เหลือ 150,000,000 บาท และเงินมัดจำ 70,000,000 บาท ภายในวันที่ 15 ธันวาคม 2559
พร้อมกับลงประกาศเตือน “ผู้ที่ประสงค์จะร่วมประมูลซื้อหุ้นว่า สัญญาซื้อขายระหว่าง EIC และ SMI ยังมีผลบังคับใช้ตามกฎหมาย ดังนั้น EIC ไม่มีสิทธิที่จะโอนขายหุ้น ST” ซึ่งการประกาศเตือนดังกล่าวสร้างความสับสนต่อนักลงทุนที่สนใจ เป็นเหตุให้บริษัทฯ เสียโอกาสที่ดีในการขาย
อย่างไรก็ตามเมื่อวันที่ 9 ธันวาคม 2559 หลังเวลาปิดรับคำเสนอซื้อ ผลปรากฏว่า มีผู้เสนอซื้อหุ้นเพียงรายเดียวคือ นายรักหนึ่ง พหลโยธิน เสนอขอซื้อหุ้น ST ทั้งหมด ในราคา 18,000,000 บาท และในวันที่ 15 ธันวาคม 2559 ทางบริษัท SMI และ นางสาวพรพันธ์ ศิริวงศ์ ณ อยุธยา ก็ไม่ได้มาชำระเงินตามที่ได้ลงประกาศไว้ ดังนั้นบริษัทฯ ดำเนินการฟ้องร้องเรียกค่าเสียหายกับบริษัท SMI และ นางสาวพรพันธ์ ศิริวงศ์ ณ อยุธยา เพื่อเรียกเงินส่วนต่าง และค่าเสียหายอื่นๆ ที่เกิดขึ้นกับบริษัทฯ พร้อมดอกเบี้ย